**УТВЪРДИЛ:**

**Д-Р ТЕНЬО ТЕНЕВ**

**Кмет на община Раднево**

**П Р А В И Л А**

**за предоставяне на финансова помощ на Сдруженията на собствениците по Процедура „ Подкрепа за устойчиво енергийно обновяване на жилищния сграден фонд – етап I”**

Настоящите правила уреждат реда за предоставяне на финансова помощ на Сдруженията на собствениците по Процедура „ Подкрепа за устойчиво енергийно обновяване на жилищния сграден фонд – етап I”, във връзка с обследване на енергийната ефективност и валиден сертификат за енергийни характеристики на сградата, кандидат по процедурата и обследване за установяване на техническите характеристики на сградата, кандидат по процедурата, технически паспорт на сградата, кандидат по процедурата.

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.** С тези правила се определят органите, реда и условията за финансово

подпомагане на сдруженията на собствениците, регистрирани по реда на ЗУЕС, за

изготвяне на енергийно и техническо обследване на сгради в режим на етажна

собственост на територията на Община Раднево.

**Чл. 2.** Средствата по тези правила се осигуряват от бюджета на Община Раднево в размер определен с Решение № 780/20.12.2022 г. на Общински съвет – Раднево.

**Чл.3. (1)** Дейността по Правилата се извършват от Комисия, в състав от най-малко 5 (пет) члена, в която участват длъжностни лица от Общинската администрация,

определени със заповед на кмета на общината.

**(2)** Средствата на сдруженията на собствениците за изготвяне на енергийно и техническо обследване на сгради в режим на етажна собственост на територията на Община Раднево се отпускат с решение на комисията по чл.3, ал. 1.

**(3)** Протоколите ведно с взетите решения на комисията по чл.3, ал. 1 се утвърждават от кмета на общината.

(4) След утвърждаване на протокола с решението, между сдружението и общината се сключва договор (Приложение № 2 към правилата) за отпускане на финансови средства.

**Чл. 4.** Комисията по чл.3, ал. 1:

1. Разглежда постъпилите заявления и взема решения за финансово подпомагане на сдруженията на собствениците за изготвяне на енергийно и техническо обследване.

2. Дава методически указания относно процедурите по отпускане и разходване на финансовите средства.

**Чл. 5.** (1) Председателят на комисията определя мястото и графика на заседанията на комисията за разглеждане на заявления, подадени по реда на тези Правила.

(2) Постъпилите заявления за финансово подпомагане на сдруженията на собствениците се разглеждат от комисията по чл.3, ал. 1 на постъпването им.

(3) Заявленията постъпват в Информационен център при Общинска администрация, гр. Раднево, след утвърждаване на настоящите правила.

**Чл. 6 (1)** 3аседанията на комисията са редовни при присъствие на повече от половината от нейните членове.

**(2)** Решенията за одобряване на кандидатите за финансово подпомагане се вземат с обикновено мнозинство от присъстващите при явно гласуване.

**(3)** Комисията по чл.3, ал. 1, отлага за разглеждане в следващо заседание заявление, подадено непълно или неясно, както и тези към които не са приложени документи по чл.12 от тези Правила. В този случай Комисията уведомява сдружението в тридневен срок от заседанието си за нередовното заявление, като посочва кои нередности следва да се отстранят. Комисията по чл. 3 определя срок отстраняване на нередностите, не по-дълъг от една седмица, считано от получаване на съобщението по тази алинея.

**(4)** Ако в срока по ал. 3 нередностите не бъдат отстранени, преписката се прекратява, а документите се връщат на заявителя.

**Чл. 7.** Комисията се произнася с решение по всяка преписка, което съдържа:

1. дата на постановяване.

2. имената на членовете на комисията, присъствали при постановяване на решението.

3. Наименование на сдружението, адрес и входящ номер на заявлението.

4. предложение за одобряване на искането, размера на отпуснатите средства или предложение за отхвърляне искането на заявителите.

5. мотиви.

6. подписи на състава на комисията.

**Чл. 8.** За заседанията на комисията се изготвя протокол, който съдържа разгледаните заявления, взетите решения и резултатите от гласуването. Протоколът се подписва от присъстващите членове на комисията.

**Чл.9.** Изготвения протокол се внася на Кмета на Община Раднево за одобрение.

**Чл. 10.** Със средства по тези Правила ще се подпомагат финансово сдруженията на собствениците за изготвяне на енергийно и техническо обследване.

**ГЛАВА ВТОРА**

**РЕД ЗА ФИНАНСОВО ПОДПОМАГАНЕ**

**Раздел І. КАНДИДАТИ, УСЛОВИЯ ЗА КАНДИДАТСТВАНЕ**

**Чл. 11 (1)** Кандидати са сдружения на собствениците по смисъла на ЗУЕС, които са юридически лица.

**(2)** Сдружението на собствениците – кандидат по настоящите правила се представлява от председателя на сдружението/управителя на сдружението.

**Чл. 12.** Условия за предоставяне на финансова помощ:

1. Председателят на сдружението/управителя на сдружението, подава заявление (образец – Приложение № 1 към настоящите правила) до кмета на Община Раднево.

2. Към заявлението по т.1. се представят следните документи:

а) оферта и/или договор с фирма, от които да е видна предложена стойност.

б) Извлечение от банкова сметка на сдружението с налична минимум 50 % от сумата необходима за енергийно и техническо обследване и/или платежен документ за извършено плащане в размер на минимум 50% към фирмата извършила обследванията;

в) Декларация за липса на двойно финансиране;

г) Протокол от решение на общото събрание на членовете на сдружението за кандидатстване на сградата за обновяване по процедура „Подкрепа за устойчиво енергийно обновяване на жилищния сграден фонд – Етап I“ (Приложение 8 от Процедурата) – прилага се само ако вече е извършено обследване на сградата, копие заверено вярно с оригинала.

д) Протокол от проведено общо събрание на собствениците (Приложение 12 от Процедурата) – прилага се само ако в сдружението не участват 100% идеални части от общите части в Сдружението на собсвениците и при вече извършено енергийно и конструктивно обследване, копие заверено вярно с оригинала;

е) други документи, относими за конкретното кандидатстване (при необходимост).

**Раздел ІІ**

**ПРОЦЕДУРА ЗА ФИНАНСОВО ПОДПОМАГАНЕ**

**Чл. 13 (1)** С одобрените сдружения на собствениците се сключва договор за финансово подпомагане.

**(2)** Кандидатът за финансова помощ (сдружение на собствениците) се финансира със сума до 50 % от сумата за енергийно и техническо обследване и технически паспорт, но не повече от 50 % от референтната стойност за кв. м., предложена като допустима от финансиращата програма. Средствата се превеждат от Община Раднево на фирмата изпълнител.

**(3)** С отпуснатата финансова помощ се възстановява на сдружението на собствениците от общината в 14 дневен срок след възстановяване на средствата от финансиращата програма.

**(4)** Извън случаите по предходната алинея, средствата отпуснати на сдруженията, които не са одобрени по настоящата процедура, не се възстановяват на Сдружението на собствениците.

**Чл. 14 (1)** Сумите се одобряват от комисията по чл. 3, ал. 1, до изчерпване на предвидените средства за тази дейност.

**ГЛАВА ТРЕТА**

**КОНФИДЕНЦИАЛНОСТ НА ДАННИ И ИНФОРМАЦИЯ, АДМИНИСТРАТИВНО НАКАЗАТЕЛНА ОТГОВОРНОСТ**

**Раздел І.**

**КОНФИДЕНЦИАЛНОСТ НА ДАННИ И ИНФОРМАЦИЯ**

**Чл. 15 (1)** Членовете на комисията по чл.3, ал.1, както и служителите на общинската администрация, са длъжни да пазят в тайна факти и обстоятелства, които са им станали известни в хода на тяхната дейност.

**(2)** Преписките заедно с приложените към тях документи се съхраняват в Община Раднево. Достъп до тях имат само членовете на комисията по чл.3,ал.1 и заявителите.

**ГЛАВА ЧЕТВЪРТА**

**ДОПЪЛНИТЕЛНИ РАЗПОРЕДБИ И ПРИЛОЖЕНИЯ:**

**Раздел І.**

**ДОПЪЛНИТЕЛНИ РАЗПОРЕДБИ**

**§ 1.** Тези Правила са утвърдени в изпълнение на Решение № 780/20.12.2022 г. прието на заседание на Общински съвет – Раднево.

**§ 2.** Настоящите Правила са отворена система и могат да се актуализират с цел доброто им функциониране.

**Приложения:** 1. Приложение № 1 - Заявление (Образец)

2. Приложение № 2 – Договор за предоставяне на финансова помощ на сдруженията на собствениците за изготвяне на енергийно и техническо обследване

3. Приложение № 3 - Декларация за липса на двойно финансиране по Процедура „Подкрепа за устойчиво енергийно обновяване на жилищния сграден фонд – Етап I“